РЕПУБЛИКА БЪЛГАРИЯ
В И С Ш    С Ъ Д Е Б Е Н    С Ъ В Е Т

ПРОТОКОЛ № 8

от дистанционното заседание чрез видеоконферентна връзка на Комисия „Съдебна карта, натовареност и съдебна статистика” към Съдийската колегия на Висшия съдебен съвет,
проведено на 07 април 2021 г.

Днес, 07 април 2021 г. от 13:00 часа се проведе дистанционно заседание чрез видеоконферентна връзка на Комисия „Съдебна карта, натовареност и съдебна статистика” към Съдийската колегия на Висшия съдебен съвет, в състав:

ПРЕДСЕДАТЕЛ:
ЗАМ.-ПРЕДСЕДАТЕЛ:
ЧЛЕНОВЕ:	ДАНИЕЛА МАРЧЕВА
АТАНАСКА ДИШЕВА
БОРЯНА ДИМИТРОВА
ДРАГОМИР  КОЯДЖИКОВ-отсъства 
КРАСИМИР  ШЕКЕРДЖИЕВ 

От администрацията на Висшия съдебен съвет присъстват експертните сътрудници към комисията: Надежда Азманова – началник отдел „САОД“ в дирекция „ИТСС“, Красимира Василева – началник отдел „ПОНД“ в дирекция  „Правна“ и Галина Хаджиева – старши експерт в отдел „САОД“ в дирекция „ИТСС“.

Заседанието протече при следния дневен ред :

1.  Обобщени статистически  таблици за дейността на съдилищата за 2020 г.
Приложение: Обобщен отчет за дейността на апелативните, специализираните, военните, окръжните, районните и административните съдилища за 2020 г. 

2. Предложение от г-жа Даниела Марчева.

3. Извлечение от решение по т.14 от протокол № 9/23.03.2021 г. на Съдийска колегия на ВСС във връзка с искане на административния ръководител на РС –Ихтиман за прекратяване на командироването на съдия от РС – Ихтиман.

4. Предложение от работната група за наказателни дела, сформирана към КСКНСС относно допълване на Приложение № 2.5 за наказателни дела към ПОНС.
(Отложена с решение по т.7 от протокол № 7/19.03.2021 г. на КСКНСС)

5. Доклад от Галина Хаджиева - експертен сътрудник към КСКНСС във връзка с искане от Специализиран наказателен съд относно разпределение на шифър 2250  Производство по ЗЕЗР в група по натовареност в Приложение 2.3.
(Писмо вх.№ ВСС-5845/01.04.2021 г.)

6. Писмо от г-жа Вероника Имова - член на ВСС, координатор в екипа за управление на проект ЕИСС и член на работната група за промени в ЕИСС относно предоставяне на актуализирани мапинг таблици по видовете наказателни и граждански дела, във връзка със залагането им в ЕИСС.
(Писмо вх.№ ВСС-495/19/05.04.2021 г.)

7. Писмо от г-жа Десислава Ахладова - министър на правосъдието за определяне на представители, който да вземат участие в междуведомствената работна група към МП във връзка с решение на Съдийската колегия на ВСС по т. 20 от протокол № 4/09.02.2021 г. 
(Отложена с решение по т.11 от протокол № 7/19.03.2021 г. на КСКНСС)

По дневния ред: 

1. ОТНОСНО: Обобщени статистически  таблици за дейността на съдилищата за 2020 г.
Приложение: Обобщен отчет за дейността на апелативните, специализираните, военните, окръжните, районните и административните съдилища за 2020 г. 

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

1. Приема за сведение обобщените статистически таблици за дейността на апелативните, специализираните, военните, окръжните, районните и административните съдилища за 2020 г., изготвени съгласно чл. 30, ал. 5, т. 13 от Закона за съдебната власт.
2. Внася представената обобщена информация за 2020 г. в заседанието на Съдийската колегия на Висшия съдебен съвет, насрочено за 13.04.2021 г., като предлага на Съдийската колегия на ВСС да приеме следните решения:

ПРОЕКТ

СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И :
1. ПРИЕМА Обобщени статистически таблици за дейността на апелативните, специализираните, военните, окръжните, районните и административните съдилища за 2020 г., изготвени съгласно чл. 30, ал. 5, т. 13 от Закона за съдебната власт.
2. Обобщените статистически таблици за дейността на съдилищата за 2020 г. ДА СЕ ПУБЛИКУВАТ на Интернет-страницата на ВСС, в раздел Съдебна статистика.

2. ОТНОСНО: Предложение от г-жа Даниела Марчева във връзка с въпросите за неравномерната натовареност и отчитане на натовареността.

Председателят на КСКНСС г-жа Даниела Марчева докладва по точката следните предложения: 

I. Разпределение на частните жалби, местно подсъдни на СГС и САС след образуването им в ЕИСС и воденето им изцяло в електронен вид,  между окръжните и апелативните съдилища в страната, с оглед степента на натовареност и по критерии, утвърдени от СК на ВСС.
Съгласно чл.360з, ал.1 ЗСВ, за всяко отделно съдебно производство се образува електронно дело, което по дефиниция от алинея втора на същата норма е съвкупност от свързани електронни записи в информационната система и съдържа всички електронни документи и информация по делото. По аргумент от чл.360з, ал.7 ЗСВ /“цялото или част от електронното дело може да се възпроизвежда в необходимия брой документи на хартиен носител със значението на официални преписи след заверка от служител..“/, следва да се приеме, че водещата форма на съдебните дела, считано от 1 юли 2021 г., е електронната. 
Същевременно, разликата в натоварването на съдиите от едни и същи по степен съдилища в страната достига до няколко пъти /напр. СГС и ОС – Търговище, ОС – Силистра, както и гражданските и търговските съдии от  САС и останалите апелативни съдии със същата специализация/. 
Единствените възможни решения за равномерното разпределение на делата се изчерпват с две хипотези: преразпределение на съдии и преразпределение на дела. Основополагащият принцип в съдопроизводството за местна подсъдност по основната част от делата затруднява особено много реализирането на възможността за равномерно разпределение на делата измежду всички съдилища от една и съща степен. 
 Одобреният от Съдийската колегия на 19.01.2021 г. модел № 4 за оптимизация на съдебната карта на съдилищата на практика предоставя единствената възможност за оптимизирано разпределение на натовареността между съдилищата в страната чрез опосредстване планирането и разпределението на съдиите съобразно разпределението на делата в рамките на един съдебен район и като по-дългосрочен резултат- планирането на щатната численост и разпределението й в цялата страна. Но това е стратегическа стъпка, която изисква време за реализацията й и за постигане на ефекта от това оптимизиране. 
С оглед горните съображения предлагам да бъде обсъдена идеята за централизирано разпределение на частните жалби в окръжните и апелативните съдилища измежду съдилищата от една и съща степен и съобразно критерии за натовареността, предварително изготвени и приети от СК на ВСС. 
Производствата по тези дела като цяло са неприсъствени, защото разглеждането им е в закрито заседание, което по аналогия на вече разработваната концепция по проект на ЕК  за заповедните дела и предвид факта на регламентацията на електронните дела и наличието на ЕИСС, позволява да се приложи разпределението им по определени критерии измежду съдилищата от едно и също ниво без да се засяга принципа на местна подсъдност и достъпа на гражданите до правосъдие. Тази стъпка би била особено полезна  по отношение на частните жалби по граждански и търговски дела, разглеждани от СГС и САС, които по брой постъпили частни дела на един съдия месечно надвишават в някои случаи многократно други окръжни и апелативни съдилища. Няма пречка първоначално разпределението да бъде измежду съдилищата от едно ниво в рамките на един съдебен район, когато се касае за окръжни съдилища. 
В случай, че идеята бъде възприета от членовете на комисията, предлагам да се сформира работен екип, който да изготви конкретно предложение след съгласуване с Комисията по правни въпроси относно правният аспект на този подход за изравняване на натовареността, с „Информационно обслужване“ АД относно техническите и времевите параметри на една подобна промяна, с Комисия „Професионална квалификация и информационни технологии“ и Комисия „Бюджет и финанси“ относно цената на подобна стъпка и възможността да бъде платена тази цена. 

II. Допълнение на Правила за оценка на натовареността на съдиите /приети от ВСС решение по протокол № 62/16.12.2015г., посл.изм.19.06.2020г./ чрез създаване на нова глава със съответни раздели, съдържащи правила за оценка на натовареността на съдилищата за целите на измерване на натовареността на отделните съдилища при взимане на решения за щатната численост и кадровото обезпечаване, за осигуряване на равномерно разпределение на делата, за ефективно управление на бюджетните средства и др.
 Приетите от ВСС и действащи Правила за оценка на натовареността на съдиите (ПОНС), по дефиницията от чл.1 на същите, имат за цел да регламентират обективни измерители за правната и фактическата сложност на съдебните дела, за уреждане на реда за определяне на индивидуалната натовареност и границите на нормалната натовареност на съдиите като по този начин спомогнат за обективното и справедливо отчитане на натовареността на всеки един съдия, отчитане в рамките на атестационните процедури  и дисциплинарните производства и др.
Регламентацията на натовареността в тези правила е специфично ориентирана към индивидуалната натовареност, което несъмнено е важно само по себе си  с оглед заложените цели в ПОНС. Но данните въз основа на тези правила не способстват да се правят точни изводи относно степента на натовареност на отделните съдилища, защото правилата регламентират методика, която е ориентирана по отношение на средно-претеглената времева стойност за различните видове дела чрез определяне на съответни коефициенти, които обуславят индекс на индивидуалната годишна натовареност на всеки съдия и неговото общо годишно разполагаемо време, тежестта на делата с оглед отново индивидуалната натовареност, специфични допълнителни дейности на съдията, тоест, оценката на натовареността на съдилищата на базата на времевите резултати за разглеждането и приключването на делата /чл.22 ПОНС/ на практика се определя само и единствено като средно-аритметична стойност от индивидуалните индекси на съдиите, които работят в съответния съд. Този начин на определяне на натовареността на съдилищата не е достатъчно обективен доколкото в индивидуалните индекси се включват елементи, които имат изцяло субективно изражение. Този метод е достатъчно подробен и обстоен когато се измерва индивидуалната натовареност, но не дава реална картина на натовареността на съдилищата по изцяло обективни критерии. 
Считам за съществено и с оглед реализирането на модел 4 в частта определянето на норма на натовареност на съдилищата, да бъдат въведени правила, които въз основа на конкретно очертана методика да спомагат за справедливо и обективно определяне на натовареността на съдилищата. 
В тази връзка моето предложение е да се създадат правила, които да са част от ПОНС и които опирайки се на номенклатурата на делата и относителната им тежест, които вече са определени в приложенията към ПОНС, да регламентират критериите и всички съпътстващи въпроси за степента на натовареност на всеки съд. Считам, че е по-рационално да се изготви проект на конкретните правила и те да бъдат изпратени на работните групи сформирани към КСКНСС за становище и предложения, след което да бъдат внесени за обсъждане в комисията. 

      Въз основа на направените предложения  и след проведено обсъждане:

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

По т. I от предложението:
2.1. Приема предложението от г-жа Даниела Марчева – председател на КСКНСС, по мотивите изложени в него, относно разпределението на частните жалби след образуването им в ЕИСС и воденето им изцяло в електронен вид,  между окръжните и апелативните съдилища в страната, с оглед степента на натовареност и по критерии, утвърдени от Съдийската колегия на ВСС.
2.2. Приема да се сформира работна група към комисия  „Съдебна карта, натовареност и съдебна статистика“ към СК на ВСС, която да изготви предложения и варианти за разпределяне разглеждането на производства по частни жалби по търговски и граждански дела между окръжните и апелативни съдилища в страната, с оглед степента на  натовареност и по критерии утвърдени от СК на ВСС.
2.3. Да се изпратят писма до административните ръководители на апелативните съдилища, които в двуседмичен срок от получаването им да определят по един представител от съответния апелативен съд и двама представители от окръжните съдилища в апелативния им район за участие в работната група.

По т. II от предложението:
2.4. Приема предложението на г-жа Даниела Марчева – председател на КСКНСС, по мотивите изложени в него, относно създаването на правила - неразделна част от ПОНС, които да регламентират обективни критерии за измерване на натовареността на отделните съдилища.
2.5. Приема да бъде предложено на Съдийската колегия на Висшия съдебен съвет да вземе решение за сформиране на работна група за допълнение и изменение на Правилата за оценка на натовареността на съдиите, касаещи редът, условията и критериите за оценяване натовареността на съдилищата.
2.6. Внася предложението в заседанието на Съдийската колегия на Висшия съдебен съвет, насрочено за 13.04.2021 г., като предлага на СК на ВСС да приеме следното решение:	

ПРОЕКТ

СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И :

1. Сформира работна група за допълнение и изменение на Правилата за оценка на натовареността на съдиите (приети от ВСС с решение по протокол № 62/16.12.2015 г.,  изм. и доп. с решение на СК на ВСС по протокол № 43/08.12.2020 г.) касаещи редът, условията и критериите за оценяване натовареността на съдилищата.
2. Определя следните участници в състава на работната група:
……………………………………………………
……………………………………………………
……………………………………………………
…………………………………………………….
	3. Да се уведомят определените участници за взетото решение.

  3. ОТНОСНО: Извлечение от решение по т.14 от протокол № 9/23.03.2021 г. на Съдийска колегия на ВСС във връзка с искане на административния ръководител на РС – Ихтиман за прекратяване на командироването на съдия от РС – Ихтиман.

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

3.1. Приема за сведение извлечение от решение по т. 14 от протокол № 9/23.03.2021 г. на Съдийска колегия на ВСС.

3.2. Поддържа решението си по т. 3.3 от протокол № 7/19.03.2021 г. относно прекратяване командироването в Окръжен съд – София на Анелия Игнатова, съдия в Районен съд – Ихтиман.

3.3. Изразява становище, че при необходимост от довършване на започнатите в ОС – София, с участието на  съдия Анелия Игнатова наказателни дела, същата може да бъде командирована отново в ОС – София.

Мотиви: На заседанието на Съдийската колегия на ВСС проведено на 23.03.2021 г. към материалите по т. 14 от дневния ред „Проект на решение по искането на административния ръководител на Районен съд – Ихтиман за разкриване на 1 (една) щатна длъжност „съдия“ в Районен съд – Ихтиман“,
внесена от Комисията по атестирането и конкурсите, е постъпило алтернативно искане с вх.№ ВСС-4735/17.03.2021 г. от административния ръководител на РС – Ихтиман, при отказ за разкриване на нова щатна длъжност за съдия, да бъде прекратено командироването на съдия Анелия Игнатова в Окръжен съд – София на осн. чл. 30, ал. 5, т. 18 от ЗСВ.
С решение по т. 14.1 пр. № 9/23.03.2021 г. Съдийската колегия на ВСС  оставя без уважение искането на административния ръководител на РС - Ихтиман за увеличаване щатната численост на съда чрез разкриване на нова длъжност „съдия“. Във връзка с това решение, Съдийската колегия на ВСС изпраща преписката на КСКНСС за произнасяне по искането на административния ръководител на РС – Ихтиман за откомандироване на съдия Анелия Игнатова от ОС – София.
На свое заседание проведено на 19.03.2021 г., КСКНСС приема за сведение писмото на административния ръководител на Районен съд - Ихтиман относно искането за разкриване на една нова щатна длъжност „съдия“ в РС – Ихтиман. След разглеждане на изложените в писмото мотиви, КСКНСС взе решение, че в настоящия момент, с оглед оптимизиране на правораздавателната дейност на този ОСВ е по-удачно да се прекрати командироването на Анелия Игнатова, командирована в ОС – София.
Аргументите за решението са следните: 
Натовареността по щат на един съдия месечно в РС – Ихтиман по постъпили дела за I-во полугодие на 2020 г. е 29,54 бр. при средна за нивото съответно 25,93 бр., а по дела за разглеждане - 45,67 бр. при средна - 36,46 бр. 
Освен данните за натовареността по постъпили дела и общ брой дела за разглеждане, следва да се вземат предвид и данните за постановените решения по чл. 235 ал. 5 от ГПК след проведено открито заседание и броят на постановените присъди и постановените решения по НАХД при същия критерий като показател за измерване на реалната натовареност на съдиите. Натовареност на един съдия месечно от РС – Ихтиман по брой постановени решения по чл. 235, ал. 5 от ГПК е 3,83 бр. решения, а натовареността по брой постановени присъди е 0,25 бр. и 7 бр. решения по НАХД. Сравнени с данните на останалите натоварени районни съдилища и преди всичко със Софийски районен съд, данните за решенията по тези показатели са значително по-ниски, а именно:  решенията по чл. 235, ал. 5 от ГПК са 16,13 бр. месечно за един съдия от СРС, натовареността по брой постановени присъди е 1,50 бр. и 8,99 бр. решения по НАХД.
Действителна натовареност на съдиите от РС – Ихтиман за първото полугодие на 2020 г. по постъпили дела е 39,39 бр. при средна 31,16 бр., а по дела за разглеждане е 60,89 бр. при средна за нивото 43,81 бр. (без СРС). РС – Ихтиман е на 10-то място по натовареност спрямо останалите районни съдилища по брой дела за разглеждане. 
Данните за действителната натовареност за 2020 г. от отчета за дейността на съда показват действителна натовареност (при трима работещи съдии) на съдиите от 45,44 бр. постъпили дела при средна 36,50 бр. (без СРС). и 56,17 бр. дела за разглеждане при средна 42,83 броя.
Формиралата се висока натовареност през 2020 г. се дължи на намаления брой съдии, които са работили в съда в съответния отчетен период, а именно – само трима.
Във връзка с горното, КСКНСС счита за основателно да предложи на Съдийската колегия на ВСС да упражни правомощието си по чл. 30, ал. 5, т. 18 от ЗСВ и да прекрати командироването в ОС – София на Анелия Маринова Игнатова, съдия в Районен съд – Ихтиман, като съдията при необходимост да се командирова отново в ОС – София, за да довърши започнатите с нейно участие наказателни дела.

3.4. Внася предложението на административния ръководител на РС – Ихтиман относно прекратяване командироването в ОС – София на Анелия Маринова Игнатова, съдия в Районен съд – Ихтиман в заседание на Съдийската колегия на Висшия съдебен съвет, насрочено за 13.04.2021 г., като предлага на СК на ВСС да приеме следното решение:	

ПРОЕКТ

СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ 
Р Е Ш И :

1. Прекратява, на основание чл. 30, ал. 5, т. 18 от Закона за съдебната власт, командироването в Окръжен съд – София на Анелия Маринова Игнатова, съдия в Районен съд – Ихтиман.

 4. ОТНОСНО: Предложение от работната група за наказателни дела, сформирана към КСКНСС относно допълване на Приложение № 2.5 за наказателни дела към ПОНС.
(Отложена с решение по т.7 от протокол № 7/19.03.2021 г. на КСКНСС)

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

4.1.  Одобрява направеното от работната група по наказателни дела предложение за допълнения в Приложение № 2.5 за наказателни дела към Правилата за оценка натовареността на съдиите

4.2. Внася проект на решение за допълнение на Приложение № 2.5 за наказателни дела към Правилата за оценка на натовареност на съдиите, в заседание на Съдийската колегия на Висшия съдебен съвет, насрочено за 20.04.2021 г., като предлага на СК на ВСС да приеме следните решения:
	
ПРОЕКТ
 
СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:

1.	ДОПЪЛВА Приложение № 2.5 за наказателни дела (доп. с решение на СК на ВСС по Протокол № 19/16.06.2020 г.) към Правилата за оценка на натовареността на съдиите (изм. и доп. с решение на СК на ВСС по Протокол № 43/08.12.2020 г.) като:
1.1. В т.3 за РС „Изготвяне на удостоверения за наложени конфискация, глоба, съдебни разноски по РР 2005/214/ПВР и РР 2006/783/ПВР; Изготвяне на удостоверения по РР 2008/947/ПВР; Изготвяне на удостоверение по други Рамкови решения“ ОПРЕДЕЛЯ допълнителен коефициент за тежест - 1.
1.2. В т. 6 за ОС „Произнасяне по разноски по решения на НБПП, както и по допълнително претендирани разноски от страни, както и когато това се дължи на пропуск на горна инстанция“, ОПРЕДЕЛЯ допълнителен коефициент за тежест - 0,6.
2. ВЪЗЛАГА  на отдел „Статистически анализ и обработка на данни“ да отрази допълненията по т.1 в Приложение № 2.5 към Правилата за оценка натовареността на съдиите.
3. ДА СЕ УВЕДОМЯТ административните ръководители на районните и окръжните съдилища за приетите допълнения в Приложение № 2.5 към Правилата за оценка натовареността на съдиите.  
4. Допълненията в Приложение № 2.5 към Правилата за оценка натовареността на съдиите ДА БЪДАТ ПРЕДОСТАВЕНИ на ръководителя на проект „Създаване на модел за оптимизация за съдебната карта на българските съдилища и прокуратури и разработване на Единна информационна система на съдилищата“, с оглед залагането им в Единната информационна система на съдилищата от изпълнителя на договор с предмет: „Разработване, внедряване и гаранционна поддръжка и обслужване на Единна информационна система на съдилищата“.
5. Приетите допълнения в Приложение № 2.5 към Правилата за оценка натовареността на съдиите  ДА СЕ ПУБЛИКУВАТ на интернет страницата на ВСС в раздел Комисия „Съдебна карта, натовареност и съдебна статистика“ към СК на ВСС.  

5. ОТНОСНО: Доклад от Галина Хаджиева - експертен сътрудник към КСКНСС във връзка с искане от Специализиран наказателен съд относно разпределение на шифър 2250 Производство по ЗЕЗР в група по натовареност в Приложение 2.3.
(Писмо вх.№ ВСС-5845/01.04.2021 г.)

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

5.1. Изпраща искането на Специализирания наказателен съд на работната група по наказателни дела сформирана към КСКНСС с решение по т. 7.2 от протокол № 7/27.05.2020 г., за изразяване на становище в разумен срок.

6. ОТНОСНО: Писмо от г-жа Вероника Имова - член на ВСС, координатор в екипа за управление на проект ЕИСС и член на работната група за промени в ЕИСС относно предоставяне на актуализирани мапинг таблици по видовете наказателни и граждански дела, във връзка със залагането им в ЕИСС.
(Писмо вх.№ ВСС-495/19/05.04.2021 г.)

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

6.1. Приема за сведение писмото на г-жа Вероника Имова - член на ВСС, координатор в екипа за управление на проект „Създаване на модел за оптимизация за съдебната карта на българските съдилища и прокуратури и разработване на Единна информационна система на съдилищата“ и член на работната група за промени в ЕИСС относно предоставяне на актуализирани мапинг таблици по видове наказателни и граждански дела във връзка с актуализиране функционалностите на ЕИСС.

6.2. Да се изпрати отговор на г-жа Вероника Имова, с който да бъде уведомена за предприетите до момента действия, както и да бъде отправено искане за съдействие за предоставяне от страна на „Информационно обслужване“ АД на работна версия на таблиците с процесуалните етапи и изразяване на съгласие от тях за провеждане на онлайн среща с работните групи.

7. ОТНОСНО: Писмо от г-жа Десислава Ахладова- министър на правосъдието за определяне на представители, който да вземат участие в междуведомствената работна група към МП във връзка с решение на Съдийската колегия на ВСС по т. 20 от протокол № 4/09.02.2021 г. 
(Отложена с решение по т.11 от протокол № 7/19.03.2021 г. на КСКНСС)

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

7.1. Предлага за участие в създадената междуведомствена работна група към Министерство на правосъдието със задача: „Проучване необходимостта от изменение и допълнение на нормативната уредба на медиацията като алтернативна форма за извънсъдебно решаване на спорове и при установена необходимост – подготовка на проекти за изменение и допълнение на нормативни актове, свързани с института на медиацията“ следните представители:

•	г-жа Даниела Марчева - председател на КСКНСС и член на ВСС;
•	г-н Марин Маринов - административен ръководител на ОС – Варна;
•	г-жа Веселка Златева - административен ръководител на РС – Пазарджик;
•	г-н Михаил Алексов - административен ръководител на РС – Перник;
•	г-жа Десислава Манасиева-Жекова - зам.административен ръководител - зам. председател на РС – Варна;
•	г-жа Даниела Александрова - зам.административен ръководител - зам. председател на Софийски районен съд ;
•	г-н Александър Ангелов – съдия в Софийски градски съд
•	г-н Евгени Георгиев – съдия в Софийски градски съд;
•	г-жа Свилена Димитрова – медиатор;
•	г-жа Албена Комитова – медиатор;

7.2. Внася предложението в заседание на Съдийската колегия на Висшия съдебен съвет, насрочено за 20.04.2021 г., като предлага на СК на ВСС да приеме следните решения:

ПРОЕКТ
 
СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:

1. Определя за участие в създадената междуведомствена работна група към Министерство на правосъдието със задача: „Проучване необходимостта от изменение и допълнение на нормативната уредба на медиацията като алтернативна форма за извънсъдебно решаване на спорове и при установена необходимост – подготовка на проекти за изменение и допълнение на нормативни актове, свързани с института на медиацията“ следните представители:
•	г-жа Даниела Марчева - председател на КСКНСС и член на ВСС;
•	г-н Марин Маринов - административен ръководител на ОС – Варна;
•	г-жа Веселка Златева - административен ръководител на РС – Пазарджик;
•	г-н Михаил Алексов - административен ръководител на РС – Перник;
•	г-жа Десислава Манасиева-Жекова - зам.административен ръководител - зам. председател на РС – Варна;
•	г-жа Даниела Александрова - зам.административен ръководител - зам. председател на Софийски районен съд ;
•	г-н Александър Ангелов – съдия в Софийски градски съд
•	г-н Евгени Георгиев – съдия в Софийски градски съд;
•	г-жа Свилена Димитрова – медиатор;
•	г-жа Албена Комитова – медиатор;
2. Да се уведомят определените представители.
3. Да се уведоми министърът на правосъдието за взетото решение.          .

	

ПРЕДСЕДАТЕЛ НА
					КОМИСИЯ „СЪДЕБНА КАРТА,
НАТОВАРЕНОСТ И СЪДЕБНА 
СТАТИСТИКА“: / п /
		 ДАНИЕЛА МАРЧЕВА